Voertuig | GeselsVersekering
Die liggaam van ‘n jong vrou van Oudtshoorn is vanoggend omstreeks 09:00 uit die wrak van ‘n BMW gesny. Die botsing het in die vroeë oggendure gebeur toe die BMW op die grottepad die pad verlaat en in ‘n waterkanaal te lande gekom het. Plaaswerkers het die wrak eers teen 07:30 opgemerk waar dit op […]
Posted on September 22, 2019 by jonckie
Comments Off on Jong vrou sterf na motor in waterkanaal beland buite Oudtshoorn Beslissende leierskap maak die verskil | News24
Beslissende leierskap maak die verskil
Garth Jacobs (47), kringbestuurder en voormalige senior onderwys-spesialis vir Arbeidsverhoudinge van die Sarah Baartman Onderwysdistrik, neem sedert 1 Januarie as administrateur by die Jeffreysbaai Hoërskool waar. Foto:MONIQUE BASSON
GARTH Jacobs (47) vee ingedagte oor sy don-kerrooi das . . . dankbaar, maar ook be-skroom.
Hy besef hoe groot taak dit is om die Jeffreysbaai Hoërskool van ondergang te red - dié plat-op-die-aarde Karoo-boorling met ’n indrukwekkende Curriculum Vitae.
In sy oë is ’n doelgerigtheid om te dien. Toewyding, baie opoffering van die onderwysers, empatie met die kinders se omstandighede en dissipline is bestanddele van sy suksesresep.
Jacobs, kringbestuurder en voormalige senior onderwys-spesialis vir Arbeidsverhoudinge van die Sarah Baartman Onderwysdistrik, neem sedert 1 Januarie as admini-strateur by die Jeffreysbaai Hoërskool waar.
Sy rol: om die sukkelende instansie binne ’n halfjaar stabiel en funksionerend te kry nadat dit begin agteruitgaan het - skaars maande na die amptelike opening in April 2015. ’n Groot uitdaging, maar een waarvoor dié oud-onderwyser en -skoolhoof beslis kans sien.
Die grootste uitdaging? Dissipline. Die oplossing? Beslissende en konsekwente leierskap.
“Die leerders, sowel as onderwyers, het beslissende leierskap nodig. Iemand wat die leisels kan neem en konsekwent is,” sê Jacobs wat in korrektiewe dissipline glo. “Benewens dissipline, is die groot taak om die nuwe administratiewe doelstellings by die leerders in te dril. Die een dag gee ons twee tree vorentoe, en een tree terug. Die volgende dag is dit weer drie tree vorentoe. Dan sit die maan sleg, en alle pandemonium breek los.
“Die onderwysers is almal 100% agter die regruk van die skool. Almal is bereid om die ekstra myl te loop.”
Tree in die regte rigting
Sedert sy eerste dag by die skool, het Jacobs reeds groot treë in die regte rigting gegee.
Elke leerder het toegang tot ’n handboek - ’n groot kopseer in die verlede. Nagenoeg 250 eksamentafels en 300 stoele is by die skool afgelewer, en twee nuwe onderwysers is aangestel.
Die skool se missie en visie het ’n ontrimpeling ondergaan: dié is nou meer doelgerig en haalbaar. Verder is ’n kompetisie geloods om ’n skoollied te vind - ’n nuutjie vir die skool.
Jacobs glimlag breed: “Dinge is besig om te gebeur. Nie omdat ek by die skool is nie, maar omdat die Sarah Baartman Onderwysdistrik dié skool as ’n prioriteitskool verklaar het.
“Ons is stadig, maar seker, besig om alles te kry wat die skool nodig het om optimaal te funksioneer.”
’n Week voor die skooljaar amptelik begin het, het al 45 matriekleerders - die skool se eerste matriekklas - in volle uniform by die skool aangemeld. Gereed om die jaar te begin.
Om te verseker dat die leerders optimale onderrig ontvang, woon hulle daagliks ekstra klasse na-ure by.
Die doelwit? ’n 100%-slaagsyfer.
“Dít is nie onderhandelbaar nie,” sê Jacobs.
Vasbeslote dat elke leerder kwaliteit-onderrig ontvang, skryf hulle weekliks ’n toets per vak. So word nie net die gehalte van onderrig getoets nie, maar ook hul kennis.
Nóg ’n eerste vir die skool is die aktiewe deelname aan sport: atletiek, rugby, sokker, netbal, gemengde vegkuns, stap, landloop en skaak.
Kultuur geniet ook voorkeur. Die skool spog sedert Januarie met ’n junior en senior koor, en drama-leerders bring binnekort hul eerste produksie op die planke.
Rekenaarklasse, vaardigheidsontwikkeling en bestuursklasse word binnekort aangebied.
Volgens Jacobs streef hy na ’n 70% tot 80% deelname aan die buitemuurse aktiwiteite.
“Dit is ’n groot heuwel om te klim, maar ons vat dit dag vir dag - ons eet die spreekwoorde-like olifant in klein porsies,” sê Jacobs.